**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 26.05.2018, ora 08.00 – 27.05.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 27.05.2018, ora 07.00**

**RÂURI**

**Debitele au fost, în general, staționare**, exceptând cursurile inferioare ale râurilor Crasna, Barcău, Crișul Repede, Mureș, Bega, Timiș, Bârzava, Prut, unde au fost în creștere prin propagare și râurile din bazinele hidrografice Bega Veche, Moravița, afluenții Prutului, cursurile inferioare ale Someșului, Crișului Negru, Crișului Alb, Mureșului (sector Arad – Nădlac), Carașului, Nerei, Cernei, cursul mijlociu și inferior al Jiului, cursul superior și mijlociu al Prutului, unde au fost în scădere.

Scurgeri pe versanţi, torenţi, pâraie, viituri rapide pe râurile mici cu efecte de inundaţii locale şi creşteri rapide de niveluri şi debite s-au înregistrat pe unele râuri din bazinele superioare ale Crasnei, Barcăului, Crișurilor, Arieșului, Begăi, Timișului, Nerei, bazinul mijlociu al Someșului, unii afluenți ai Argeșului superior, Mureșului mijlociu și inferior și Oltului inferior, din cauza precipitaţiilor căzute în interval sub formă de aversă.

În interval s-a situat peste **COTA DE ATENȚIE** râul Hăuzeasca la stația hidrometrică Fîrdea (180)-jud.TM.

 Debitele se situează, în general, la valori cuprinse între 30-70% din mediile multianuale lunare, mai mari (peste 100 % din normalele lunare) cursul superior al râului Bega și cursul inferior al Jiului și mai mici (sub 30% din normalele lunare) pe râurile din bazinele hidrografice: Crasna, Crişul Repede, Târnave, Iara, Putna, Rm. Sărat, Bârlad, pe afluenții Crișului Negru, Buzăului, Trotuşului şi Prutului, pe unii afluenți ai Oltului mijlociu și Argeșului superior.

 În interval au fost emise nouă **ATENŢIONĂRI HIDROLOGICE** pentru fenomene imediate.

**Debitele vor fi, în general, staționare**, exceptând cursurile inferioare ale râurilor Mureș, Bega, Timiș, Bârzava, Prut, unde vor fi în creștere prin propagare și cursul superior și mijlociu al Prutului, unde vor fi în scădere.

Sunt posibile scurgeri pe versanţi, torenţi, pâraie, viituri rapide pe râurile mici cu posibile efecte de inundaţii locale şi creşteri rapide de niveluri şi debite pe unele râuri mici din vestul, sud-vestul, centrul țării şi zonele de munte datorită precipitaţiilor prevăzute sub formă de aversă.

**DUNĂRE**

Debitul la intrarea în ţară (secţiunea Baziaş) în intervalul 26.05 – 27.05.2018 a fost în scădere, având valoarea de 5.200 m3/s, sub media multianuală a lunii mai (7250 m3/s).

În aval de Porţile de Fier, debitele au fost în scădere pe sectorul Gruia – Corabia, relativ saționare pe sectoarele Tr. Măgurele – Oltenița și Isaccea – Tulcea și în creștere pe sectorul Călărași – Galați.

**Debitul la intrarea în ţară (secţiunea Baziaş) va fi staţionar (5.200 m3/s).**

În aval de Porţile de Fier, debitele vor fi în scădere pe sectorul Gruia – Zimnicea, staţionare pe sectorul Giurgiu – Oltenița şi în creştere pe sectorul Călărași – Tulcea.

 **2.** **Situaţia meteorologică în intervalul 26.05.2018, ora 09.00 – 27.05.2018, ora 06.00**

**ÎN ŢARĂ**

**Vremea a fost in continuare caldă,** cu valori termice comparabile cu cele din intervalul precedent, dar și în general instabilă. Cerul a fost variabil, cu înnorări temporare, mai accentuate în a doua parte a zilei și la începutul nopții. Au fost averse și descărcări electrice pe arii relativ extinse în Maramureș, Crișana, Banat, Transilvania, Oltenia și pe suprafețe restrânse în restul teritoriului. Ploile au avut și caracter torențial, iar în intervale scurte de timp s-au acumulat cantități de apă care, izolat, în jumătatea de vest a țării, au depășit 20...30 l/mp (din datele înregistrate până la finalizarea prezentului raport s-au acumulat până la 55 l/mp la Goicea - județul Dolj). Pe raza județelor Cluj și Arad s-au semnalat și căderi de grindină. Vântul a suflat slab și moderat, cu ușoare intensificări în est și în sud-est, dar pe arii restrânse și în celelalte regiuni, asociate averselor. Temperaturile maxime s-au încadrat între 22 de grade la Sulina și Mangalia și 31 de grade la Calafat. La ora 06.00 se înregistrau valori termice cuprinse între 7 grade la Joseni, Toplița și Miercurea Ciuc și 20 de grade la Constanța și Mangalia.

***Observatie:***de ieri de la ora 06.00 au fost în vigoare 49 de mesaje pentru fenomene meteorologice periculoase  imediate, după cum urmează:

- 5 cod portocaliu: 3 emise de SRPV Timișoara și 2 emise de SRPV Cluj-Napoca;
- 44 cod galben: 16 emise de SRPV Cluj-Napoca, 13 emise de SRPV Timișoara, 7 emise de SRPV Craiova, 7 emise de SRPV Sibiu și 1 emisă de CNPM, pentru Muntenia*.*

**LA BUCUREŞTI**

**Vremea a fost caldă.** Cerul a fost variabil, cu înnorări în prima parte a nopții când, trecător, în unele cartiere, a plouat slab. Vântul a suflat moderat ziua și, în general slab, noaptea. Temperatura maximă a fost de 29 de grade la toate stațiile meteorologice. La ora 06.00, se înregistrau 14 grade la Băneasa și 17 grade la Afumați și la Filaret.

**3. Prognoza meteorologică în intervalul 27.05.2018, ora 09.00 – 28.05.2018, ora 09.00**

**ÎN ŢARĂ**

**Vremea va fi caldă** în majoritatea zonelor țării. În regiunile vestice, sud-vestice, în centru, precum și la munte instabilitatea atmosferică se va manifesta în special în a doua parte a zilei și vor fi înnorări temporar accentuate și local averse însoțite de descărcări electrice și de intensificări de scurtă durată ale vântului. Pe suprafețe mici, ploile vor avea caracter torențial și va cădea grindină. În restul teritoriului cerul va fi variabil, cu înnorări trecătoare și doar izolat averse în general slabe cantitativ, iar în Muntenia și Dobrogea vântul  va sufla, în general, moderat. Temperaturile maxime se vor situa între 21 și 29 de grade, iar cele minime între 8 și 17 grade.

**LA BUCUREŞTI**

**Vremea va fi caldă,** cu o maximă termică de 27...28 de grade si o minimă de 13...15 grade. Cerul va fi variabil, cu înnorări temporare după-amiaza, când vor fi condiții pentru averse, descărcări electrice și intensificări de scurtă durată ale vântului.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

**ABA Dobrogea Litoral** informează despre **apariţia unui delfin mort pe plaja Mamaia Nord, camping S, judeţul Constanţa la data de 26.05.2018, ora 20.00**. Au fost informate conform protocolului de colaborare INCDM Grigore Antipa şi ONG Mare Nostrum pentru identificare specie. A fost anunţat SGA Constanţa pentru a fi ridicat de pe plajă.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 24.05.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 25.05.2018 - 26.05.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**